RESOLUCIÓN do 19 de abril de 2012, da Secretaría Xeral da Igualdade, pola que se procede á publicación dos requirimentos de emenda de documentación das solicitudes presentadas ao abeiro da Resolución do 4 de abril de 2012 pola que se convocan para o ano 2012 as axudas e subvencións a entidades locais para a promoción da igualdade cofinanciadas polo Fondo Social Europeo (FSE).
Consellería de Presidencia, Administracións Públicas e Xustiza — III. Outras disposicións — 24/04/2012

A Secretaría Xeral da Igualdade convocou para o ano 2012, a través da Resolución do 4 de xaneiro de 2012 (DOG número 7, do 11 de xaneiro), axudas e subvencións destinadas a entidades locais para a promoción da igualdade que se desenvolverán a través dos seguintes programas:
a) Programa de promoción da igualdade entre mulleres e homes e de prevención e tratamento integral da violencia de xénero (procedemento SI435A).
b) Programa de fomento da conciliación (procedemento SI435B).
c) Programa de apoio aos centros de información ás mulleres (procedemento SI427B).
As partidas orzamentarias con cargo ás que se financian estas axudas teñen un cofinanciamento do 80% do FSE no Programa operativo de Galicia 2007-2013, no eixe 2 tema prioritario 69, e no eixo 4 tema prioritario 80.
O artigo 4.4 da convocatoria establece que as entidades presentarán unha solicitude por cada programa a que concorran xunto cos documentos que, para cada opción, se especifican no artigo 5 das bases reguladoras.
O artigo 5 das bases reguladoras indica que cada solicitude ten que presentarse no formulario normalizado anexo II correspondente a cada programa na forma e prazos indicados na convocatoria. Establece a documentación específica para cada programa que se xuntará ao anexo de solicitude correspondente, e indica tamén, no punto 4, a obriga do emprego dos formularios no seu formato orixinal e demais especificacións a que se deben ater para a adecuada presentación de cada solicitude.
A Subdirección Xeral de Promoción da Igualdade, órgano encargado da instrución dos procedementos, revisou as solicitudes presentadas ao abeiro da dita resolución e identificou as que se presentaron en prazo, sen erros, e dispoñen da documentación preceptiva, así como aquelas que non reúnen a documentación necesaria, por non tela presentado, por conter erros, por non empregar os modelos normalizados ou por non ser suficiente para a determinación do cumprimento dos requisitos exixidos para a súa posterior remisión á comisión encargada da súa valoración.
O artigo 7 das bases reguladoras establece, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, que se a solicitude non reúne algún dos requisitos establecidos nas bases reguladoras ou na correspondente convocatoria, o órgano instrutor requirirá as persoas interesadas para que, nun prazo de dez (10) días hábiles, emenden a falta ou acheguen os documentos preceptivos. Neste requirimento farase indicación expresa de que, se así non o fixesen, se terán por desistidas da súa petición, logo da correspondente resolución.
Así mesmo indica que, por tratarse dun procedemento de concorrencia competitiva e de conformidade co establecido nos artigos 59, 60 e 61 da indicada Lei 30/1992, os citados requirimentos de emenda se poderán facer ben a través de notificación individualizada, ou ben mediante publicación no Diario Oficial de Galicia, a cal producirá os mesmos efectos que a notificación individualizada, e tamén se publicitarán na páxina web da Secretaría Xeral da Igualdade.
Polo exposto,
1. Ordenar a publicación no Diario Oficial de Galicia da relación de solicitudes que non están debidamente cubertas e/ou non achegan a documentación preceptiva exixida segundo o establecido nas bases reguladoras. Esta relación achégase como anexo I –solicitudes suxeitas a emenda de documentación– desta resolución, con especificación dos expedientes requiridos en cada procedemento.
2. Publicar no anexo II desta resolución a relación de documentos preceptivos para emenda das solicitudes, de conformidade cos requisitos e prazos establecidos na convocatoria, con descrición dos documentos requiridos en cada procedemento.
3. Facer indicación expresa a todas as entidades solicitantes recollidas no anexo I –solicitudes suxeitas a emenda de documentación- de que son requiridas para que, no prazo de dez (10) días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos conforme se establece nesta resolución. De non o faceren, teranse por desistidas na súa petición, logo de resolución, que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
4. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse á Secretaría Xeral da Igualdade, preferentemente a través da conta de correo promocion.igualdade@xunta.es ou ben por calquera dos medios dispostos no artigo 7 da resolución de convocatoria.
Santiago de Compostela, 19 de abril de 2012.
a) Relación de solicitudes suxeitas a emenda de documentación do procedemento SI435A (Programa de promoción da igualdade entre mulleres e homes e de prevención e tratamento integral da violencia de xénero).
b) Relación de solicitudes suxeitas a emenda de documentación do procedemento SI435B (Programa de fomento da conciliación).
c) Relación de solicitudes suxeitas a emenda de documentación do procedemento SI427B (Programa de apoio ao centros de información ás mulleres).
a) Relación de documentos preceptivos para emenda das solicitudes do procedemento SI435A (Programa de promoción da igualdade entre mulleres e homes e de prevención e tratamento integral da violencia de xénero).
b) Relación de documentos preceptivos para emenda das solicitudes do procedemento SI435B (Programa de fomento da conciliación).
c) Descrición de documentos preceptivos para emenda das solicitudes do procedemento SI427B (Programa de apoio aos centros de información ás mulleres).